钦定古今图书集成/明伦汇编/宫闱典/第033卷 > 孙休朱皇后
## 钦定古今图书集成/明伦汇编/宫闱典/第033卷 > 孙休朱皇后

按《吴志后妃传》：“孙休朱夫人，朱据女休姊公主所生
也。赤乌末，权为休纳以为妃。休为琅邪王，随居丹阳。
建兴中，孙峻专政，公族皆患之。全尚妻即峻姊，故惟
全主祐焉。初，孙和为太子时，全主谮害王夫人，欲废
太子立鲁王，朱主不听，由是有隙。五凤中，孙仪谋杀
峻，事觉被诛，全主因言朱主与仪同谋，峻枉杀朱主。”
休惧，遣夫人还建业，执手泣别。既至，峻遣还休。太平
中，孙亮知朱主为全主所害，问朱主死意，全主惧曰：
“我实不知，皆据二子熊损所白。”亮杀熊损，损妻是峻
妹也，孙𬘭益忌亮，遂废亮立休。永安五年，立夫人为
皇后。休卒，群臣尊夫人为皇太后。孙皓即位月馀，贬
为景皇后，称安定宫。甘露元年七月见逼薨，合葬定
陵。